## La Generalitat destina 100 milions d’euros per a obres d’emergència en la xarxa de depuradores i col·lectors afectats per la DANA

*** L’EPSAR executa diverses obres d’emergència per a reparar les avaries i restablir l’evacuació de les aigües residuals**

La Generalitat, a través de l’Entitat Pública de Sanejament d’Aigües Residuals de la Comunitat Valenciana (EPSAR), destinarà 100 milions d’euros per a obres d’emergència en els sistemes de depuració afectats per la DANA a la província de València i Castelló.

Així s’ha acordat en el Consell d’Administració de l’EPSAR, a on s’ha constatat que la xarxa de depuració s’ha vist molt danyada per les inundacions, i segons estimacions de la Conselleria de Medi Ambient, Infraestructures i Territori s’han vist afectades un total de 122 depuradores i nombrosos col·lectors de municipis han patit desperfectes greus. Les obres d’emergència que s’executen des de principis de novembre i l’intens treball de més de 400 efectius van permetre en pocs dies que el 80 % de les instal·lacions mantingueren l’activitat.

Malgrat això, l’EPSAR ha detectat 28 punts que requerixen especial atenció, entre els quals destaquen Cheste, Chiva, Riba-roja, Torrent, Picanya i Buñol, entre altres. Les actuacions se centraran ara en estes instal·lacions amb l’objectiu de reposar els diversos col·lectors i restaurar les depuradores, i ja es treballa per a reparar les avaries i restablir l’evacuació de les aigües residuals per a evitar problemes mediambientals i de salut pública.

D’altra banda, la Generalitat posarà en marxa altres mesures d’ajuda als afectats per la DANA, com ara el decret d’exempció del cànon de sanejament des del 29 d’octubre passat fins al 31 de març, i la suspensió del pagament fins al 28 de febrer de 2025.

Fecha: 13/11/2024